Document ID: 31997R0058

Padomes Regula (EK, Euratom) Nr. 58/97
(1996. gada 20. decembris)
par uzņēmējdarbības strukturālo statistiku
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 213. pantu,
ņemot vērā Komisijas iesniegto regulas projektu [1],
ņemot vērā Eiropas Parlamenta atzinumu [2],
ņemot vērā Ekonomikas un sociālo lietu komitejas atzinumu [3],
1) tā kā Padome 1989. gada 14. novembra rezolūcijā par iekšējo tirdzniecību iekšējā tirgus kontekstā [4] pieprasīja Komisijai uzlabot jo īpaši tirdzniecības statistiku, padarot to saderīgu ar Kopienas definīcijām un nepieciešamajā apjomā palielinot šādas statistikas sniegšanu Eiropas Kopienu Statistikas Birojam;
2) tā kā Padome ar Lēmumu 92/326/EEK [5] ir pieņēmusi divu gadu programmu (1992. un 1993. gadam), kas paredz attīstīt statistiku par pakalpojumiem Eiropā; tā kā šāda programma ietver saskaņotas statistikas apkopošanu valstu un reģionu līmenī, īpaši attiecībā uz tirdzniecību;
3) tā kā Padome ar Direktīvu 78/660/EEK [6] paredz pasākumus, lai uzlabotu valstu noteikumu koordinēšanu attiecībā uz noteikta veida uzņēmumu gada pārskatu un gada ziņojumu izklāstu un saturu, tajos izmantotajām vērtēšanas metodēm un to publicēšanu;
4) tā kā Kopiena pa šo laiku sasniegusi ievērojamus panākumus integrācijas jomā; tā kā jaunajai politikai un pamatnostādnēm ekonomikas, konkurences, sociālajā, vides un uzņēmējdarbības jomā nepieciešamas iniciatīvas un lēmumi, kas pamatojas uz reālajai situācijai atbilstošu statistiku; tā kā informācija, ko sniedz saskaņā ar spēkāesošajiem Kopienas tiesību aktiem vai kas pieejama dalībvalstīs, ir nepietiekama, neatbilstoša vai nav pietiekamā mērā salīdzināma, lai to varētu izmantot kā ticamu pamatu Komisijas darbā;
5) tā kā Padome ar Lēmumu 93/379/EEK [7] ir pieņēmusi Kopienas pasākumu daudzgadēju programmu, lai pastiprinātu darbību jomās, kas atzītas par prioritārām, kā arī, lai nodrošinātu uzņēmējdarbības politikas nepārtrauktību un konsolidāciju Kopienā, jo sevišķi attiecībā uz mazajiem un vidējiem uzņēmumiem; tā kā statistika ir vajadzīga, lai novērtētu veikto pasākumu ietekmi uz lēmumā noteikto mērķu sasniegšanu, īpaši tāda statistika, kas ļauj salīdzināt visās nozarēs darbojošos uzņēmumus, kā arī statistika par attiecībām, kas izriet no valsts un starptautiska mēroga apakšuzņēmuma līgumiem starp uzņēmumiem, un uzlabota statistika par mazajiem un vidējiem uzņēmumiem; tā kā nedrīkst pieļaut, ka šo vajadzību dēļ tiek noteiktas nesamērīgi apgrūtinošas prasības attiecībā uz mazo un vidējo uzņēmumu pārskatiem;
6) tā kā ar Lēmumu 93/464/EEK [8] Padome pieņēma ietvaru programmu attiecībā uz prioritārajām darbībām statistikas datu jomā laika posmam no 1993. līdz 1997. gadam;
7) tā kā ir vajadzīga statistika par uzņēmējdarbības vadīšanu, īpaši attiecībā uz pētniecību, attīstību un jauninājumiem, vides aizsardzību, investīcijām, ekorūpniecību, tūrismu un augstās tehnoloģijas rūpniecību; tā kā Kopienas attīstība un iekšējā tirgus darbība palielina nepieciešamību pēc salīdzināmiem datiem par darbinieku izpeļņas, darbaspēka un apmācības izmaksu struktūru;
8) tā kā ir vajadzīgi pilnīgi un ticami statistikas avoti, lai varētu pareizi piemērot Padomes Direktīvu 89/130/EEK, Euratom (1989. gada 13. februāris) par to, kā saskaņot nacionālā kopprodukta noteikšanu pēc tirgus cenām [9];
9) tā kā valstu un reģionālo pārskatu sastādīšana saskaņā ar Eiropas integrēto tautsaimniecības pārskatu sistēmu (EPS) paredz veidot salīdzināmus, pilnīgus un ticamus statistikas avotus;
10) tā kā ir vajadzīgi reģionāli rādītāji un pārskati;
11) tā kā, lai Komisija varētu veikt uzdevumus, kas tai uzticēti saskaņā ar līgumiem, jo īpaši attiecībā uz iekšējo tirgu, tās rīcībā jābūt izsmeļošai, aktuālai, ticamai un salīdzināmai informācijai par Kopienā darbojošos uzņēmumu struktūru, darbību, konkurētspēju un darbības sekmēm;
12) tā kā ir nepieciešama standartizācija, lai apmierinātu Kopienas vajadzības pēc informācijas attiecībā uz ekonomisko konverģenci;
13) tā kā šāda informācija ir vajadzīga uzņēmumiem un to profesionālajām asociācijām, lai izprastu tirgu un salīdzinātu savu darbību un darbības rādītājus ar konkurentu rādītājiem reģionālā, valstu un starptautiskā līmenī;
14) tā kā tādu kopēju statistikas standartu pieņemšana, kas ļautu iegūt saskaņotus datus, ir darbība, kuru iespējams efektīvi veikt vienīgi Kopienas līmenī; tā kā par oficiālās statistikas apkopošanu atbildīgu struktūru un iestāžu vadībā šādi standarti tiks ieviesti visās dalībvalstīs;
15) tā kā labākā metode, kā noskaidrot Kopienā darbojošos uzņēmumu struktūru, darbību, konkurētspēju un darbības sekmes, ir apkopot statistiku saskaņā ar kopējiem metodoloģiskiem principiem un kopējām raksturlielumu definīcijām; tā kā saskaņotus, ticamus, elastīgus un sīki izstrādātus statistikas datus, kādi nepieciešami, lai apmierinātu Komisijas un uzņēmumu vajadzības, iespējams ātri savākt, vienīgi veicot saskaņotus apkopojumus;
16) tā kā darbības veida vienības (DVV) definīcija atbilst vienai vai vairākām uzņēmuma apakšstruktūrām; tā kā, lai varētu novērot DVV, uzņēmuma informācijas sistēmai jāspēj uzrādīt vai aprēķināt katrai DVV vismaz produkcijas vērtību, starpposma patēriņu, darbaspēka izmaksas, darbības rezultātus, kā arī nodarbinātību un bruto ieguldījumus pamatkapitālā; tā kā DVV, kuras ietvertas noteiktā pozīcijā saimniecisko darbību statistiskajā klasifikācijā Eiropas Kopienā (NACE Rev.1), var ražot produkciju ārpus homogēnās grupas, jo ar tām saistītās sekundārās darbības pieejamajos grāmatvedības dokumentos nevar tikt identificētas atsevišķi; tā kā var secināt, ka uzņēmums neatšķiras no DVV, ja izrādās, ka uzņēmums nevar norādīt vai aprēķināt informāciju par visiem mainīgajiem lielumiem, kas šajā apsvērumā minēti attiecībā uz vienu vai vairākām uzņēmuma apakšstruktūrām;
17) tā kā Kopienas sistēmā apkopotajiem statistikas datiem jābūt ar pietiekamu kvalitāti, turklāt šai kvalitātei, kā arī ar to saistītajam pienākumu apjomam, jābūt salīdzināmam dažādās dalībvalstīs; tā kā tāpēc jāizveido vienoti kritēriji, kas ļautu izpildīt šīs prasības;
18) tā kā nepieciešams vienkāršot administratīvās procedūras uzņēmumiem, jo īpaši maziem un vidējiem uzņēmumiem, tostarp veicinot jauno tehnoloģiju izmantošanu statistikas datu savākšanā un apkopošanā; tā kā tomēr var būt nepieciešams ievākt tieši no uzņēmumiem datus, kas vajadzīgi uzņēmējdarbības strukturālās statistikas apkopošanai, izmantojot metodes un tehnoloģijas, kas nodrošina to, ka dati ir vispusīgi, ticami un nav novecojuši, neradot ieinteresētajām pusēm, jo īpaši maziem un vidējiem uzņēmumiem, tādu apgrūtinājumu, kas nav samērojams ar rezultātiem, kādus minētās statistikas izmantotāji var paredzēt;
19) tā kā vispārējās vienošanās par pakalpojumu tirdzniecību parakstīšana radījusi būtisku nepieciešamību pēc informācijas par šīs vienošanās parakstītāju tirgu lielumu un viņu daļu šajos tirgos, lai varētu vadīt un attīstīt šo vienošanos;
20) tā kā ir vajadzīgs tiesisks regulējums, kas ir kopīgs visām saimnieciskām darbībām un jomām, ko ietver uzņēmējdarbības statistika, un kas attiecas arī uz tām darbībām un jomām, par kurām statistikas uzskaite vēl netiek veidota;
21) tā kā Direktīvā Nr. 64/475/EEK [10] un Direktīvā Nr. 72/221/EEK [11], ar kurām mēģināts radīt saskaņotas statistikas organizāciju, nav varēts ņemt vērā ekonomiskās un tehniskās pārmaiņas, kas notikušas kopš to pieņemšanas, un kuras tādēļ būtu jāatceļ;
22) tā kā, lai varētu turpmāk precizēt noteikumus par datu savākšanu, statistisko apstrādi un par rezultātu apstrādi un nosūtīšanu, ir jāpiešķir pilnvaras Komisijai, kam palīdz ar Lēmumu 89/382/EEK, Euratom [12], izveidotā Statistikas programmu komiteja, veikt pasākumus šīs regulas piemērošanai,
IR PIEŅĒMUSI ŠO REGULU.
1. pants
Šīs regulas mērķis ir izveidot vienotu sistēmu Kopienas statistikas vākšanai, apkopošanai, nosūtīšanai un izvērtēšanai par uzņēmumu struktūru, darbību, konkurētspēju un darbības sekmēm Kopienā.
2. pants
Statistikas apkopošanas mērķis jo īpaši ir analizēt:
i) uzņēmumu struktūru un to darbības attīstību;
ii) ražošanas faktorus un citus elementus, kas ļauj novērtēt uzņēmuma darbību, darbības rādītājus un konkurētspēju;
iii) uzņēmumu un tirgu attīstību reģiona, valsts, Kopienas un starptautiskā līmenī;
iv) uzņēmumu vadīšanu;
v) mazos un vidējos uzņēmumus;
vi) īpašus uzņēmumu raksturlielumus, kas attiecas uz noteiktā grupā ietilpstošiem darbības veidiem.
3. pants
1. Šī regula attiecas uz visām tirgū veiktajām darbībām, kuras ir ietvertas C līdz K un M līdz O iedaļā saimniecisko darbību statistiskajā klasifikācijā Eiropas Kopienā (NACE Rev.1).
2. Šīs regulas darbības joma ietver tāda veida statistikas vienības, kas uzskaitītas pielikuma I iedaļā Padomes Regulā (EEK) Nr. 696/93 (1993. gada 15. marts) par statistikas vienībām ražošanas sistēmas novērošanai un analīzei Kopienā [13] un kuru klasifikācija ietilpst vienā no 1. punktā minētajām darbībām. Konkrētu vienību izmantošana statistikas apkopošanai sīkāk precizēta šīs regulas pielikumos.
4. pants
1. Statistiku, ko apkopo par 2. pantā minētajām jomām, grupē kā moduļus. Moduļi ir definēti šīs regulas pielikumos.
2. Katrā modulī ietver šādu informāciju:
i) šīs regulas 3. panta 1. punktā minētajās jomās ietilpstošās darbības, par kurām jāapkopo statistika;
ii) šīs regulas 3. panta 2. punktā minēto to statistikas vienību veidu, kuras jāizmanto statistikas apkopošanai;
iii) raksturlielumu sarakstus, par kuriem jāapkopo statistika 2. pantā minētajās jomās, un šo raksturlielumu pārskata periodus;
iv) par uzņēmējdarbības demogrāfiju apkopojamās statistikas sarakstu;
v) statistikas apkopošanas biežumu, kas var būt noteikts ik pēc gada vai ik pēc vairākiem gadiem. Ja apkopojums jāveic ik pēc vairākiem gadiem, tad to dara vismaz reizi desmit gados;
vi) sarakstu, kurā norāda apkopojamās statistikas pirmos pārskata gadus;
vii) standartus attiecībā uz datu pilnību un kvalitātes novērtējumu;
viii) laiku pēc pārskata perioda beigām, kurā statistika jānosūta;
ix) maksimālo pieļaujamo pārejas perioda ilgumu.
5. pants
Šajā regulā ietvertie moduļi ir šādi:
- kopējs modulis ikgadējai strukturālajai statistikai, kas definēts 1. pielikumā,
- sīki izstrādāts modulis rūpniecības strukturālajai statistikai, kas definēts 2. pielikumā,
- sīki izstrādāts modulis tirdzniecības strukturālajai statistikai, kas definēts 3. pielikumā,
- sīki izstrādāts modulis celtniecības strukturālajai statistikai, kas definēts 4. pielikumā.
6. pants
1. Dalībvalstis iegūst nepieciešamos datus, lai novērotu raksturlielumus, kas ietverti 5. pantā minēto moduļu sarakstos.
2. Dalībvalstis var iegūt nepieciešamos datus, izmantojot dažādu turpmāk minētu avotu kombinācijas, piemērojot administratīvās vienkāršošanas principu:
- obligātie apsekojumi: juridiskajām vienībām, kuras ietilpst dalībvalsts šim nolūkam ieceltas statistikas iestādes apsekojuma apgabalā vai kuras to veido, ir pienākums līdz paredzētajam termiņam sniegt precīzu un pilnīgu informāciju,
- citi avoti, kas ir vismaz līdzvērtīgi attiecībā uz precizitāti un kvalitāti,
- statistiskās novērtēšanas metodes, ko izmanto tad, ja dažus raksturlielumus nevar noteikt visām vienībām.
3. Lai mazinātu ar datu sniegšanas pienākumu radīto apgrūtinājumu, valstu un Kopienas iestādēm, ievērojot ierobežojumus un nosacījumus, kurus noteikušas dalībvalstis un Komisija savās kompetences jomās, ir pieejami administratīvu datu avoti, kas attiecas uz to valsts pārvaldes iestāžu darbību tādā apjomā, cik šie dati vajadzīgi, lai atbilstu 7. pantā minētajām prasībām attiecībā uz precizitāti.
4. Dalībvalstis un Komisija atbilstoši to kompetences jomām veicina datu nosūtīšanu elektroniski un automātisku datu apstrādi.
7. pants
1. Dalībvalstis veic pasākumus, lai nodrošinātu, ka nosūtītie dati atspoguļo uzņēmumu kopuma struktūru pielikumā noteiktajās statistikas vienībās.
2. Kvalitātes novērtējumu veic, salīdzinot datu pieejamības sniegto labumu ar savākšanas izmaksām un ar to radīto apgrūtinājumu uzņēmumiem, jo īpaši maziem uzņēmumiem.
3. Dalībvalstis pēc Komisijas pieprasījuma nosūta tai informāciju, kas nepieciešama, lai veiktu 2. punktā minēto novērtēšanu.
8. pants
1. Dalībvalstis no savāktajiem un izvērtētajiem datiem veido salīdzināmus rezultātus, ievērojot 5. pantā noteikto sadalījumu katram modulim.
2. Lai varētu apkopot kopējos datus par Kopienu, dalībvalstis apkopo valstu rezultātu sastāvdaļas atbilstoši NACE Rev.1 līmeņiem, kas katram modulim izklāstīti pielikumos vai arī noteikti saskaņā ar 13. pantā paredzēto kārtību.
9. pants
1. Dalībvalstis nosūta šīs regulas 8. pantā minētos rezultātus, ieskaitot neizpaužamus datus, Eiropas Kopienu Statistikas birojam saskaņā ar spēkā esošajiem Kopienas noteikumiem par neizpaužamu statistikas datu nosūtīšanu. Šie Kopienas noteikumi attiecas uz rezultātu apstrādi, ja tie ietver neizpaužamus datus.
2. Rezultātus nosūta pienācīgā tehniskā formātā un tādā laika posmā pēc pārskata perioda beigām, kas noteikts katram 5. pantā minētajam modulim un nav ilgāks par 18 mēnešiem. Bez tam nelielu daudzumu provizorisko rezultātu nosūta tādā laika posmā pēc pārskata perioda beigām, kas noteikts katram 5. pantā minētajam modulim un nav ilgāks par 10 mēnešiem.
10. pants
Pēc Komisijas pieprasījuma dalībvalstis nosūta tai jebkādu būtisku informāciju attiecībā uz šīs regulas īstenošanu dalībvalstīs.
11. pants
1. Pārejas periodu laikā pieļaujamas atkāpes no pielikumos paredzētajiem noteikumiem, ja valstu statistikas sistēmām nepieciešama apjomīga pielāgošana.
2. Dalībvalstij var piešķirt papildu pārejas periodu statistikas datu apkopošanai, ja nav iespējams izpildīt šīs regulas noteikumus to izņēmumu dēļ, kas piešķirti saskaņā ar Padomes Regulu (EEK) Nr. 2186/93 (1993. gada 22. jūlijs) par statistikas komercreģistru izveidošanas koordinēšanu Kopienā [14].
3. Dalībvalstis pilnībā piemēro šajā regulā noteiktās saistības līdz pārejas perioda beigām.
12. pants
Komisija saskaņā ar 13. pantā paredzēto procedūru nosaka kārtību šīs regulas īstenošanai, ieskaitot pasākumus, kas vajadzīgi, lai pielāgotos ekonomikas un tehniskajai attīstībai attiecībā uz datu savākšanu un statistisko apstrādi, kā arī rezultātu apstrādi un nosūtīšanu, ņemot vērā principu, ka pasākuma radītajam labumam jābūt lielākam par tā izmaksām, un ar noteikumu, ka ne dalībvalstīm, ne uzņēmumiem nav jāpiesaista lieli papildu līdzekļi, salīdzinot ar šīs regulas sākotnējiem noteikumiem, jo īpaši attiecībā uz:
i) raksturlielumu sarakstu, biznesa demogrāfijas statistikas un provizorisko rezultātu sarakstu atjaunināšanu, ja šāda atjaunināšana, kvantitatīvi izvērtējot, neietver tādu apsekojamo vienību skaita un vienībām uzliktā apgrūtinājuma palielināšanu, kas ir nesamērīga attiecībā pret paredzamo rezultātu (4. un 9. pants);
ii) statistikas apkopošanas biežumu (4. pants);
iii) raksturlielumu definīcijām un to saistību ar noteiktām darbībām (4. pants);
iv) pārskata perioda definīciju (4. pants);
v) pirmo pārskata gadu provizorisko rezultātu apkopošanai (9. pants);
vi) kvalitātes novērtēšanas kritērijiem (7. pants);
vii) rezultātu sadalījumu, jo īpaši attiecībā uz izmantojamo klasifikāciju un lielumu klašu kombinācijām (8. pants);
viii) piemērotu tehnisko formātu rezultātu nosūtīšanai (9. pants);
ix) datu nosūtīšanai paredzēto laika periodu atjaunināšanu (9. pants);
x) pārejas periodu un tā laikā piešķirtajām atkāpēm no šīs regulas noteikumiem (11. pants).
13. pants
1. Komisijai palīdz Statistikas programmu komiteja, kas izveidota ar lēmumu 89/382/EEK, Euratom.
2. Komisijas pārstāvis iesniedz Komitejai veicamo pasākumu projektu. Komiteja sniedz savu atzinumu par projektu termiņā, ko atkarībā no jautājuma steidzamības var noteikt priekšsēdētājs. Atzinumu sniedz ar balsu vairākumu, kā Līguma 148. panta 2. punktā noteikts attiecībā uz lēmumiem, kurus Padomei jāpieņem pēc Komisijas priekšlikuma. Dalībvalstu pārstāvju balsis komitejā vērtē tā, kā tas noteikts minētajā pantā. Priekšsēdētājs nebalso.
3. a) Komisija pieņem paredzētos pasākumus, ja tie ir saskaņā ar Komitejas atzinumu;
b) ja paredzētie pasākumi nesaskan ar komitejas atzinumu vai atzinums nav sniegts, tad Komisija tūlīt iesniedz Padomei priekšlikumu par veicamajiem pasākumiem. Padome pieņem lēmumu ar kvalificētu balsu vairākumu.
Ja trīs mēnešos pēc tam, kad Komisija iesniegusi jautājumu izskatīšanai Padomē, tā nav pieņēmusi lēmumu, ierosinātos pasākumus paredz Komisija.
14. pants
1. Komisija trīs gadu laikā pēc šīs regulas stāšanās spēkā un turpmāk ik pēc trim gadiem sniedz ziņojumu Eiropas Parlamentam un Padomei par statistikas apkopošanu saskaņā ar šo regulu, jo īpaši attiecībā uz tās kvalitāti un apgrūtinājumu uzņēmumiem.
2. Šī panta 1. punktā minētajos ziņojumos Komisija ierosina grozījumus, kādus tā uzskata par nepieciešamiem.
15. pants
Direktīvas 64/475/EEK un 72/221/EEK vairs nepiemēro pēc tam, kad ir nosūtīti visi dati par 1994. pārskata gadu.
16. pants
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1996. gada 20. decembrī

Labels: 4
19